IZDRŽAVANJE

Izdržavanje predstavlja pravo i dužnost članova porodice jednih prema drugima i ostvaruje se u skladu sa zakonima. Ovlašćenja tj. prava jednog člana porodice korelativna su obavezi drurgog člana. Porodični zakon ustanovljava obaveze supružnika da izdržavaju jedno drugo, obaveze vanbračnih partnera da izdržavaju jedno druog, obavezu roditelja da izdržavaju svoju decu, obavezu dece da izdržavaju svoje roditelje, kao i obaveze srodnika na izdržavanje.

U svakom slučaju imamo dve strane – Poverioca izdržavanja tj. lice koje ima pravo da izdržavanje zahteva i dužnika izdržavanja tj. lice koje je dužno da izdržavanje pruža. Zakon pre svega prepušta članovima porodice da ove odnose urede samostalno i da obaveze dobrovoljno ispunjavaju. Samo u slučaju da se dužnici izdržavanja ogluše o tu svoju obavezu, ta će se obaveza utvrditi i naložiti prinudnim putem. Visina izdržavanja se određuje za svaki slučaj posebno, uzimajući u obzir sve okolnosti, i to upoređivanjem potreba Poverioca izdržavanja i mogućnosti Dužnika izdržavanja da izdržavanje pruža. Potrebe poverioca izdržavanja zavise od njegovih godina, zdravlja, obrazovanja, imovine, prihoda te drugih okolnosti od značaja za određivanje izdržavanja. Mogućnosti dužnika izdržavanja zavise od njegovih prihoda, mogućnosti za zaposlenje i sticanje zarade, njegove imovine, njegovih ličnih potreba, obaveze da izdržava druga lica te drugih okolnosti od značaja za određivanje izdržavanja. Uvek će se pri određivanju visine izdržavanja uzimati u obzir minimalna suma izdržavanja u Republici Srbija a ta suma je suma koju kao naknadu za hranjenike odnosno za lica na porodičnom smeštaju periodično utvrđuje ministarstvo nadležno za porodičnu zaštitu, u skladu sa zakonom.

O visini izdržavanja se uvek može zaključiti sporazum, koji mora biti u pisanoj formi zaključenoj u obliku javnobeležničkog zapisa.

Poverilac izdržavanja može po svom izboru zahtevati da visina izdržavanja bude određena u fiksnom mesečnom novčanom iznosu ili u procentu od redovnih mesečnih novčanih primanja dužnika izdržavanja.

Ako se visina izdržavanja određuje u procentu od redovnih mesečnih novčanih primanja dužnika izdržavanja (zarada, naknada zarade, penzija, autorski honorar itd.), visina izdržavanja, po pravilu, ne može biti manja od 15% niti veća od 50% redovnih mesečnih novčanih primanja dužnika izdržavanja umanjenih za poreze i doprinose za obavezno socijalno osiguranje.

Obaveza supružnika da izdržavaju jedno drugo postoji od trenutka zaključenja braka pa sve do njegovog prestanka, odnosno do prestanka zajednice života. Zakonom je propisano da supružnik ima pravo na izdržavanje od drugog supružnika ukoliko nema dovoljno sredstava za život a nesposoban je za rad ili je nezaposlen. Supružnik neće imati pravo na izdržavanje ako je u trenutku sklapanja braka znao da postoje razlozi njegove ništavosti ili rušljivosti kao i slučaju da bi prihvatanje obaveza izdržavanja predstavljala očiglednu nepravdu za drugog supružnika. Na izdržavanje između vanbračnih partnera shodno se primenjuju pravila koja važe za supružnike.

Majka deteta koja nema dovoljno sredstava za izdržavanje ima pravo na izdržavanje od oca deteta tri meseca pre rođenja deteta i godinu dana po rođenju deteta. Majka deteta ovo pravo ne ostvaruje samo ako bi to predstaljalo očiglednu nepravdu za oca deteta.

Maloletno dete ima pravo na izdržavanje od roditelja. Punoletno dete ima pravo na izdržavanje od roditelja dok se redovno školuje a najkasnije do 26. navršene godine života. Pod redovnim školovanjem se podrazumeva školovanje koje može trpeti privremene neuspehe (obnova godine, ponavljanje, loše ocene itd.) i “redovno školovanje” nema značenje školovanja u status “redovnog” ili “budžetskog” studenta i reč je o čestoj zabuni usled sličnih termina. Pravo na izdržavanje ima i samofinansirajući student do svoje 26. godine života pod uslovom da je upisan na program osnovnih akademskih studija ili master studija. Studenti na poslediplomskim naučnim studijama (doktorandi) nemaju pravo na izdržavanje od strane roditelja čak iako imaju manje od 26. godina jer se ove studije ne smatraju “redovnim”.

Takođe, punoletno dete nesposobno za rad, ima pravo na izdržavanje od roditelja sve dok takvo stanje traje. Ovo izdržavanje se neće ostvariti ukoliko bi predstavljalo očiglednu nepravdu za roditelje.

Kada je poverilac izdržavanja dete, visina izdržavanja treba da omogući najmanje takav nivo životnog standarda za dete kakav uživa roditelj dužnik izdržavanja.

Braća i sestre imaju pravo na izdržavanje samo dok su maloletni od punoletnog brata ili sestre.

Roditelj koji je nesposoban za rad, a nema dovoljno sredstava za izdržavanje, ima pravo na izdržavanje od punoletnog deteta ili drugog krvnog srodnika u pravoj nishodnoj liniji, odnosno od maloletnog deteta koje stiče zaradu ili ima prihode od imovine, srazmerno njegovim mogućnostima.

Pastorak ima pravo na izdržavanje o maćehe ili od očuha osim ako je brak između maćehe odnosno očuha i roditelja pastorka prestao razvodom ili poništajem.

Maćeha i očuh imaju pravo na izdržavanje od pastorka ukoliko su nesposobni za rad a nemaju dovoljno sredstava za život, srazmerno mogućnostima pastorka.